Covid-19-samevatting: WGO gee riglyne vir heropening van skoleDirekteur-generaal van die WGO, dr. Tedros Adhanom Ghebreyesus Die Wêreldgesondheidsorganisasie (WGO) het vandeesweek gesê daar is drie faktore om te oorweeg voordat skole kan heropen te midde van die Covid-19-pandemie. Dr. Tedros Adhanom Ghebreyesus, direkteur-generaal van die WGO, het gesê ’n duidelike begrip van die huidige oordrag en erns van Covid-19 by kinders is in die eerste plek nodig, waarna die epidemiologie van die virus, waar die skool geografies geleë is, eers oorweeg moet word voordat skole bloot kan heropen. Volgens Ghebreyesus moet ’n betrokke skool se vermoë om toepaslike voorkoming- en beheermaatreëls binne die skoolomgewing te handhaaf ook eers bepaal word voordat kinders na die skool kan terugkeer. “Wanneer ’n plaaslike regering besin oor die besluit om skole te heropen, moet skole se vermoë beoordeel word om infeksiebeheer- en voorkomingsmaatreëls in te stel,” het Ghebreyesus gesê. Volgens Angie Motshekga, minister van basiese onderwys, se aanvanklike uitsprake, sou skole Maandag vir bestuurspersoneel aan skole oopmaak en volgende Maandag sou onderwysres terugkeer skool toe. Die Suid-Afrikaanse Demokratiese Onderwysersunie (Sadou) het egter Vrydag gesê sy lede sal nie Maandag aanmeld vir werk nie omdat die departement van basiese onderwys nie aan die minimum vereistes voldoen het om veiligheidsmaatreëls in te stel nie. Motshekga sal na verwagting Donderdag verdere besonderhede oor die heropening van skole aankondig. Virus word oor die grens van Wes-Kaap en Oos-Kaap oorgedra Dr. Zweli Mkhize (Foto: Jairus Mmutle/GCIS) Dr. Zweli Mkhize, minister van gesondheid, het intussen gesê dit is duidelik dat die nuwe koronavirus wat Covid-19 veroorsaak oor die grens tussen die Wes-Kaap en die Oos-Kaap oorgedra word. “Die nabyheid [van die provinsies] aan mekaar beïnvloed die inwoners. Die Oos-Kaap en die Wes-Kaap … dit is dieselfde gemeenskap en die oordrag tussen hulle is nie eens ’n ongeluk nie,” het Mkhize tydens ’n besoek aan die Oos-Kaap gesê. Volgens die minister word die twee naburige provinsies aan mekaar verbind deur mense en goedere wat al langs die handelsroete beweeg. Die toenemende aantal Covid-19-gevalle in die Wes-Kaap kan dus ’n invloed op die Oos-Kaap hê, het Mkhize verduidelik. “Die handelsroetes en seisoenwerkers is iets wat ons in ag moet neem as ons die inperking van infeksies bestuur,” het hy gesê. Die minister het wel bevestig dat die onderskeie premiers van die twee provinsies in verbinding met mekaar is in ’n poging om die situasie te hanteer. Altesaam 5 621 gevalle Covid-19 is tot op hede in die Wes-Kaap aangemeld, vergeleke met 1 356 gevalle in die Oos-Kaap. Die getal bevestigde Covid-19-gevalle in Suid-Afrika het Maandag tot 10 652 gestyg. Die land se dodetal staan nou op 206. Steeds geen gevalle in Lesotho (Argieffoto) Lesotho het steeds geen gevalle van die nuwe koronavirus aangemeld nie. Dit ten spyte van besoekers aan dié land wat intussen positief getoets het vir Covid-19. Nkaku Kabi, minister van gesondheid in Lesotho, het gesê die land het reeds 48 moontlike gevalle vir Covid-19 getoets waarvan almal negatief getoets het. Volgens Kabi is dié toetsmonsters na die Nasionale Instituut vir Oordraagbare Siektes (Nios) in Suid-Afrika gestuur om getoets te word. Al die toetsmonsters het negatief teruggekom. Die minister het gesê een van die moontlike 48 gevalle was ŉ Mosotho-persoon wat luidens berigte ’n Suid-Afrikaanse burger in April gehuisves het. Die Suid-Afrikaner het met sy terugkeer na Suid-Afrika positief getoets vir Covid-19, terwyl die Mosotho negatief getoets het. ’n Soortgelyke geval het in Maart plaasgevind toe ’n burger van Eswatini (Swaziland) ’n konferensie in Lesotho bygewoon het. Dié burger het positief getoets vir die virus met sy terugkeer na Eswatini. ’n Persoon van Lesotho wat na bewering in noue kontak met dié pasiënt was, het egter ook negatief getoets. Lesotho se afsonderingsregulasies word sedert verlede week geleidelik verslap.